
			Til den nådeløse stemmen inni meg som aldri lar meg gi opp.

		

	
		
			Varslingsordre

			Tidssone: 24/7

			Vurdering av situasjonen: solooppdrag

			
					Situasjon: Du står i fare for å leve et liv som er så makelig og behagelig at du risikerer å dø uten at du har utnyttet potensialet ditt til fulle.

					Oppdrag: Frigjøre sinnet. Legge vekk offermentaliteten. Ta fullt og helt eierskap til alle sider ved livet. Bygge et uknuselig fundament.

					Utførelse:

			

			
					Lese denne boka fra perm til perm. Studere metodene i den, ta imot alle de ti utfordringene. Gjenta. Gjentakelse vil herde sinnet.

					Hvis du gjør jobben og gjør ditt aller beste, kommer det til å gjøre vondt. Dette oppdraget dreier seg ikke om at du skal føle deg bedre. Dette oppdraget dreier seg om at du skal bli bedre og få større innflytelse på verden.

					Ikke stopp fordi du er sliten. Stopp når du er ferdig.

					Sikkerhetsgradering: Dette er historien til en helt. Helten er deg.

			

			Under kommando av: David Goggins

			Signert: [image: ]

			Rang og tittel: sjef, U.S. Navy SEALs, pensjonert

		

	
		
			Innledning

			Vet du hvem du egentlig er og hvor mye som egentlig bor i deg?

			Jeg er sikker på at du tror at du vet det, men det stemmer ikke nødvendigvis bare fordi du tror det. Fornektelse er den ultimate komfortsonen.

			Ikke vær bekymret, du er ikke alene. I hver eneste by og i hvert eneste land over hele verden går mange millioner mennesker rundt i gatene med livløse blikk, akkurat som zombier, hekta på komfort mens de lider av offermentalitet og ikke aner noe om hva som egentlig bor i dem. Jeg vet, for jeg møter dem og blir hele tida kontaktet av dem, og en gang var jeg akkurat som deg og dem.

			Jeg hadde forresten en pokker så god unnskyldning.

			Livet hadde gitt meg dårlige kort på hånda. Jeg var knekt allerede fra fødselen, vokste opp med juling, ble mobbet på skolen og er blitt kalt nigger flere ganger enn jeg klarer å telle.

			En gang var vi fattige, levde på trygd og bodde i en kommunal bolig. Depresjonen var kvelende. Jeg levde nederst på rangstigen, og framtidsutsiktene var faen så dystre.

			Ikke mange skjønner hvordan det er på bunnen, men det gjør jeg. Det er som kvikksand. Den suger tak i deg, trekker deg under og nekter å gi slipp. Når livet er sånn, er det enkelt bare å la seg drive med og fortsette å ta behagelige valg som tar livet av deg.

			Sannheten er imidlertid at vi alle uvilkårlig tar valg som begrenser oss. Det er like naturlig som solnedganger og like grunnleggende som tyngdekraften. Det er slik koblingene er i hjernen vår, og det er derfor motivasjon er noe ordentlig tull.

			Ikke engang verdens beste peptalk eller verdens beste selvhjelpsråd byr på annet enn midlertidige løsninger. Det endrer ingenting i hjernen din. Det får deg ikke til å heve stemmen og forskjønner ikke livet ditt. Motivasjon får absolutt ingen til å endre seg. De dårlige kortene jeg hadde fått utdelt i livet, var mine, og det var opp til meg å gjøre noe med dem.

			Så jeg oppsøkte smerte, forelsket meg i lidelse, og til slutt forvandlet jeg meg fra det svakeste rasshølet på denne planeten til den verste hardhausen Gud noen gang har skapt – det er i hvert fall det jeg sier til meg selv.

			Oddsen er nok stor for at du har hatt en mye bedre barndom enn meg, og at du lever et pokker så sømmelig liv, men uansett hvem du er, hvem foreldrene dine er eller var, hvor du bor, hva du driver med eller hvor mange penger du har, utnytter du trolig bare rundt 40 prosent av kapasiteten din.

			Faen så synd.

			Vi har alle potensial for å gjøre så mye mer.

			For noen år siden ble jeg invitert til å delta i et panel ved Massachusetts Institute of Technology. Jeg hadde aldri satt mine bein i en forelesningssal som student. Jeg kom meg så vidt gjennom videregående, og likevel befant jeg meg på en av landets mest prestisjefylte institusjoner, der jeg skulle debattere mental viljestyrke sammen med en håndfull andre. På et tidspunkt i debatten sa en høyt respektert MIT-professor at alle har noen genetiske begrensninger. Et mentalt tak. At det er enkelte ting vi ikke klarer uansett hvor mentalt sterke vi er. Idet vi når det genetiske taket, sa han, inngår ikke mental tøffhet i likningen.

			Alle i rommet lot til å godta hans virkelighetsoppfatning, for den eldre professoren hadde lang fartstid og var kjent for sin forskning på mental tøffhet. Det var det han hadde jobbet med hele livet. Samtidig var det bare pisspreik, jeg syntes han brukte vitenskapen på en måte som fratok alle ansvar.

			Inntil da hadde jeg ikke sagt noe, for jeg var omgitt av alle disse smarte folka og følte meg dum, men en eller annen i publikum la merke til ansiktsuttrykket mitt og spurte om jeg var enig. Og stiller du meg et direkte spørsmål, er jeg ikke redd for å gi et ærlig svar.

			«Jeg mener det har noe å si om du har følt det på kroppen, eller om du har studert det», sa jeg, før jeg snudde meg mot professoren. «Det du sa, stemmer for de fleste av oss, men ikke hundre prosent. Én prosent av oss vil alltid legge ned en ekstra innsats for å slå oddsen.»

			Jeg forklarte hva jeg mente basert på egen erfaring. At alle kan bli en helt annen person, og at alle kan klare det såkalte eksperter som ham, hevdet var umulig, men at det krever at du har hjertet på rett plass, viljestyrke og et pansret sinn.

			Filosofen Heraklit ble født i Perserriket på 500-tallet f.Kr. Han hadde rett da han skrev følgende om menn på slagmarken: «Ti av 100 menn», skrev han, «burde ikke engang ha vært der, 80 er bare målskiver, ni er ekte slåsskjemper, og vi er heldige som har dem, for det er de som er selve slaget. Å, men den ene som gjenstår, det er han som er krigeren …»

			Fra øyeblikket du trekker pusten for første gang, risikerer du å dø. Du risikerer også å oppdage din egen storhet og bli Den ene krigeren. Men det er opp til deg, hvordan du vil utstyre deg for slaget som venter. Bare du kan bli sjef i eget hode, og det må du bli hvis du uredd skal gå gjennom livet og prestere bedre enn andre mennesker.

			Jeg er ikke et geni slik som professorene ved MIT, men jeg er Den ene krigeren. Og historien du nå skal lese, historien om det forbanna livet mitt, byr på en godt utprøvd metode som vil gjøre det klarere for deg hvordan du kan bli sjef i eget hode. Den vil også gjøre deg i stand til å se virkeligheten i øynene, ta ansvar, presse deg selv om det gjør vondt, lære deg å like det du frykter, sette pris på nederlag, utnytte potensialet ditt til fulle og finne ut hvem du egentlig er.

			Viten, levevis og historier vil få mennesker til å endre seg. Min fortelling vil lære deg hva kropp og sjel makter når de presses til det ytterste. Den vil også vise deg hvordan du kommer dit. For når du presser deg selv på den måten, kan du bruke alt som ligger foran deg, som drivstoff for metamorfosen, enten det dreier seg om rasisme, kjønnsdiskriminering, personskade, skilsmisse, depresjon, fedme, ulykkestilfeller eller fattigdom.

			Metodene jeg skisserer her, er basert på en evolusjonær algoritme, en som fjerner hindringer, som glimter av ære, og som fører med seg varig fred.

			Jeg håper at du er klar, for nå skal du gå til krig mot deg selv.

